**דקוואן קוק** (באנגלית: **Daequan Cook**; נולד ב-28 באפריל 1987) הוא כדורסלן אמריקאי, המשחק בעמדת הקלע שקבוצתו האחרונה הייתה עירוני נס ציונה מליגת העל. בין השנים 2007–2013 שיחק עבור 4 קבוצות שונות בליגת ה-NBA, ובעונת 2008/2009 זכה בתחרות השלשות של ה-NBA.

קריירת תיכונים ומכללות
----------------------

קוק נולד וגדל בעיר דייטון שבאוהיו. בשנת 2006 הוביל את קבוצת הכדורסל של "תיכון דנבר" לזכייה באליפות ליגת התיכונים השנייה של אוהיו, לצדו של נוריס קול. בסיום אותה עונה, בה רשם ממוצעים של 24.5 נקודות, 6.0 ריבאונדים ו-5.0 אסיסטים למשחק, נבחר להשתתף במשחק מקדונלד'ס אול-אמריקן.

בשנת 2007 החל ללמוד באוניברסיטת המדינה של אוהיו ("אוהיו סטייט"), והצטרף לקבוצת הכדורסל שלה יחד עם גרג אודן, מייק קונלי ואות'לו האנטר. לאורך עונתו היחידה בליגת המכללות קלע 9.8 נקודות בממוצע למשחק, וסייע לאוהיו סטייט להעפיל לגמר טורניר אליפות המכללות, בפעם הרביעית בתולדותיה. במשחק הגמר עצמו קלע קוק 2 נקודות בלבד, וקבוצתו הפסידה מול אוניברסיטת פלורידה בתוצאה 75–84. בסיום אותה עונה הודיעו קוק, אודן וקונלי על עזיבתם את האוניברסיטה לטובת התמודדות בדראפט ה-NBA.

קריירה מקצועית
--------------

### ב-NBA

בדראפט ה-NBA‏ 2007 נבחר קוק על ידי מיאמי היט, בבחירה ה-21. ב-3 עונותיו כשחקן ההיט קלע 8.0 נקודות בממוצע למשחק, כמחליפו מהספסל של דוויין ווייד. בסוף-שבוע האולסטאר 2009 זכה קוק בתחרות השלשות, לאחר שגבר על רשארד לואיס וג'ייסון קאפונו בסיבוב הגמר.

בערב דראפט 2010 הועבר קוק יחד עם הבחירה ה-18 (אריק בלדסו) לאוקלהומה סיטי ת'אנדר, בתמורה לבחירה ה-32 (דקסטר פיטמן). בפלייאוף 2011 הודחו הת'אנדר בגמר האזור המערבי על ידי דאלאס מאבריקס, ובפלייאוף 2012 העפילה הקבוצה לגמר ה-NBA, אולם הפסידה מול מיאמי היט בתוצאה 1–4. בשתי עונותיו באוקלהומה סיטי תרם קוק 5.5 נקודות בממוצע למשחק.

בקיץ 2012 הועבר יחד עם ג'יימס הארדן, קול אולדריץ' ולזאר הייוורד ליוסטון רוקטס, בתמורה לקווין מרטין, ג'רמי לאמב ו-3 בחירות דראפט עתידיות. בינואר 2013, לאחר 16 משחקים עם הרוקטס, שוחרר מהקבוצה וחתם על חוזה בשיקגו בולס עד לסיום עונת 2013/2014.

### מחוץ ל-NBA

בנובמבר 2013 עזב את ליגת ה-NBA, וחתם על חוזה בקבוצת בודיוולניק קייב מליגת העל האוקראינית והיורוליג. במשחקו הראשון ביורוליג, מול צסק"א מוסקבה, הצטיין עם 16 נקודות, אולם בשלושת המשחקים הבאים קלע 20 נקודות בסך הכול, ובינואר 2014 שוחרר מהקבוצה. כשבועיים לאחר מכן חתם על חוזה עד לסיום עונת 2013/2014 בקבוצת טייגרס טיבינגן מליגת העל הגרמנית.

בעונת 2014/2015 שיחק עבור רואן בסקט, וב-32 משחקיו עמה בליגת העל הצרפתית רשם ממוצעים של 15.9 נקודות, 3.7 ריבאונדים ו-1.8 אסיסטים למשחק.

באוגוסט 2015 עבר לשחק בבנפיקה ליסבון הפורטוגלית. ב-13 במרץ 2016 קלע שיא קריירה של 44 נקודות במשחק מול פורטו.

בעונת 2016/2017 שיחק עבור קבוצת "שמידור טהראן" האיראנית.

בקיץ 2017 חתם על חוזה בקבוצת עירוני נס ציונה, אשר חזרה באותה עונה להשתתף בליגת העל הישראלית. בשתי עונותיו הראשונות בנס ציונה הוביל את קלעי הקבוצה, עם ממוצעים של 16.3 ו-17.1 נקודות למשחק, בהתאמה. את עונת 2017/2018 סיימה נס ציונה במקום השמיני בליגה ובעונת 2018/2019 סיימה במקום החמישי; בשתי העונות הודחה מהפלייאוף בשלב רבע הגמר. במשחק החמישי של עונתו השלישית בקבוצה, ב-1 בדצמבר 2019, קלע קוק 34 נקודות במשחק שנגרר לשתי הארכות מול הפועל גלבוע גליל.

באוגוסט 2020 חתם על חוזה בהפועל תל אביב, אך זה בוטל בעקבות נסיבות טכניות באשר ליציאתו מארצות הברית.

סטטיסטיקות הקריירה ב-NBA
------------------------

### בעונה הסדירה

| עונה | קבוצה | משחקים | חמישייה | דקות |  % מהשדה |  % משלוש |  % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2007/2008 | מיאמי | 59 | 19 | **24.4** | 0.381 | 0.332 | 0.825 | **3.0** | **1.3** | 0.4 | **0.2** | 8.8 |
| 2008/2009 | מיאמי | **75** | 4 | **24.4** | 0.375 | 0.387 | **0.875** | 2.5 | 0.9 | **0.5** | 0.1 | **9.1** |
| 2009/2010 | מיאמי | 45 | 3 | 15.4 | 0.320 | 0.317 | 0.840 | 1.8 | 1.0 | 0.3 | **0.2** | 5.0 |
| 2010/2011 | אוקלהומה סיטי | 43 | 0 | 13.9 | **0.436** | **0.422** | 0.800 | 1.7 | 0.5 | 0.3 | 0.0 | 5.6 |
| 2011/2012 | אוקלהומה סיטי | 57 | **22** | 17.4 | 0.368 | 0.346 | 0.636 | 2.1 | 0.3 | 0.4 | **0.2** | 5.5 |
| 2012/2013 | יוסטון | 16 | 1 | 10.3 | 0.356 | 0.367 | 0.667 | 1.1 | 0.6 | 0.4 | 0.1 | 3.4 |
| שיקגו | 33 | 0 | 8.4 | 0.278 | 0.246 | 0.778 | 1.3 | 0.3 | 0.1 | **0.2** | 2.5 |
| **קריירה** |  | 328 | 49 | 18.3 | 0.369 | 0.359 | 0.813 | 2.1 | 0.7 | 0.4 | 0.1 | 6.4 |

### בפלייאוף

| עונה | קבוצה | משחקים | חמישייה | דקות |  % מהשדה |  % משלוש |  % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2008/2009 | מיאמי | 7 | 0 | **23.0** | 0.310 | 0.300 | **1.000** | **2.4** | 0.6 | **0.3** | 0.0 | **5.3** |
| 2010/2011 | אוקלהומה סיטי | **17** | 0 | 11.5 | **0.393** | **0.348** | **1.000** | 1.6 | 0.1 | 0.2 | 0.0 | 3.8 |
| 2011/2012 | אוקלהומה סיטי | 16 | 0 | 6.8 | 0.378 | 0.333 | 0.000 | 0.6 | 0.3 | 0.2 | 0.0 | 2.3 |
| 2012/2013 | שיקגו | 6 | 0 | 6.0 | 0.100 | 0.125 | 0.000 | 0.5 | **0.7** | 0.2 | 0.0 | 0.5 |
| **קריירה** |  | 46 | 0 | 10.9 | 0.345 | 0.315 | 0.750 | 1.2 | 0.3 | 0.2 | 0.0 | 3.0 |

קישורים חיצוניים
----------------

ויקישיתוף מדיה וקבצים בנושא **דקוואן קוק** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA
* פרופיל, באתר ESPN

הערות שוליים
------------

1. ↑  פרופיל של קוק, באתר nbadraft.net,‏ 9 בדצמבר 2006
2. ↑  סטטיסטיקות משחק מקדונלד'ס אול-אמריקן 2006, באתר realgm.com
3. ↑  סטטיסטיקות המכללות של קוק, באתר sports-reference.com
4. ↑  סטטיסטיקות המשחק בין אוהיו סטייט לפלורידה, באתר sports-reference.com
5. ↑  שלושת הפרשמנים של אוהיו סטייט עוזבים ל-NBA, באתר קבוצת האוניברסיטה, 20 באפריל 2007
6. ↑  רשימת הנבחרים בדראפט 2007, באתר basketball-reference.com
7. ↑  סטטיסטיקות המשחק של קוק ב-NBA, באתר basketball-reference.com
8. ↑  רוז, קוק ורובינסון הצטיינו בפיניקס, באתר ESPN,‏ 15 בפברואר 2009
9. ↑  הת'אנדר מצרפים את קוק, באתר הקבוצה, 23 ביוני 2010
10. ↑  הארדן נשלח בטרייד ליוסטון, באתר ESPN,‏ 28 באוקטובר 2012
11. ↑  קוק חותם על חוזה בשיקגו בולס, באתר הקבוצה, 6 בינואר 2013
12. ↑  הסטטיסטיקות של קוק ביורוליג, באתר הרשמי
13. ↑  הסטטיסטיקות של קוק מחוץ ל-NBA, באתר basketball-reference.com
14. ↑  סטטיסטיקות המשחק בין ליסבון לפורטו, באתר realgm.com
15. ↑  מגמר ה-NBA לנס ציונה: דקוואן קוק חתם לעונה אחת, באתר וואלה!‏, 9 באוגוסט 2017
16. ↑  דף השחקן, באתר מנהלת ליגת העל בכדורסל
17. ↑  אחרי שתי הארכות: גלבוע/גליל ניצחה בנס ציונה, באתר ynet, 1 בדצמבר 2019
18. ↑  אור שקדי‏, הפועל תל אביב: דקוואן קוק חתם לעונה אחת, באתר וואלה!‏, 24 באוגוסט 2020
19. ↑  עמרי מנהיים, ‏החוזה של קוק בהפועל ת"א בוטל, דיבלר חתם, באתר ערוץ הספורט, ‏6 בספטמבר 2020